Antatt gisselsjef jages med dødelige droner
Fire døgn etter at væpnede terrorister tok seg inn på gassanlegget ved In Amenas er en storstilt menneskejakt i gang for å finne Mokhtar Belmokhtar.Foreløpig er det uklart hvor mange mennesker som er drept i gisselaksjonen mot anlegget, som eies av norske Statoil, britiske BP og det algeriske oljeselskapet Sonatrach. Lørdag var militæraksjonen ved anlegget over. Men allerede nå skal Frankrike ha sendt spesialstyrker for å finne og fange den enøyde terroristen, som mistenkes å være mannen bak angrepet, skriver den britiske avisen The Telegraph. Ifølge avisen skal også amerikanske spesialstyrker være på vei til USA-vennlige land i Nord-Afrika. The Telegraph mener å vite at amerikanerne nå planlegger å utvide og forsterke sine kontraterror-operasjoner på det afrikanske kontinentet etter gisselangrepet.Flere internasjonale ledere skal ha uttrykt bekymring for situasjonen og ha lagt press på den amerikanske administrasjonen og Pentagon for å bruke droner av typen Reaper og Predator. Formålet med dronene er å finne og drepe Belmokhtar og stanse eventuelle nye angrep mot vestlige interesser i Nord-Afrika. Lignende droner har blitt brukt til å drepe en rekke fremtredende al-Qaida-medlemmer i Pakistan, Afghanistan og Jemen. Amerikanske etterretningskilder skal ifølge The Telegraph mene at Belmokhtar befinner seg i det nordlige Mali. Det er i dette området president Barack Obama nå blir presset til å gjennomføre droneangrep mot mulige skjulesteder for Belmokhtar og hvor franske spesialstyrker leter etter terrorlederen. Ifølge Daily Mail vil dusøren på Mokhtar Belmokhtar bli økt fra 100.000 dollar til rundt én million dollar, tilsvarende rundt seks millioner kroner.Storbritannias statsminister David Cameron var også tydelig i sin redegjørelse for det britiske parlamentet fredag. Cameron pekte på at vestlige etterretnings- og kontraterrortjenester må arbeide mot al-Qaida på flere fronter for å stanse organisasjonen. - I det øyeblikket vi har klart å slå tilbake al-Qaida i deler av verden, som Pakistan og Afghanistan, så er de på fremmarsj andre steder i verden. Vi er nødt til å være like bekymret og fokusert på innsatsen der, sier Cameron ifølge New York Times. Cameron hadde fredag samtaler med USAs forsvarsminister Leon Panetta i Downing Street 10, den britiske statsministerboligen. Der la de to regjeringstoppene en slagplan for utveksling av etterretningsinformasjon slik at vestlige myndigheter kan finne og pågripe Belmokhtar, skriver Daily Mail. - Terrorister bør nå være på vakt og vite at de ikke vil få noe amnesti eller skjulested. Hverken i Algerie, Nord-Afrika eller noe annet sted, sa Panetta i en tale senere.Mokhtar Belmokhtar, som antas å være i begynnelsen av 40-årene, har blitt koblet til en rekke kidnapping- og gisselsituasjoner. Franske etterretningsbyråer har omtalt ham som upågripelig, etter at han forsvant mellom fingrene på fransk etterretning etter at han i 2003 sto bak kidnappingen av 32 europeiske turister. Kidnappingene er antatt å ha ført til store utbetalinger. Belmokhtar antas å ha bygget seg opp en stor formue på gisselsituasjoner og sigarettsmugling. Som følge av sigarettsmuglingen har han fått kallenavnet «Mr. Malboro».I 2007 ble han dømt av en algerisk rett til livstid i fengsel etter drap på 10 algeriske tollere. - Han er piratkongen av Sahara. Men som de fleste av disse algeriske grupperingene, så blander han kriminell virksomhet med ideologi, sier Sahara-ekspert Jon Marks til The Telegraph. I likhet med andre terrorsjefer i regionen, operer også Belmokhtar under paraplyorganisasjonen al-Qaida i det islamistiske Maghreb. Denne grupperingen var blant de som erklærte krig mot den algeriske stat i 1990-årene. Her hadde Belmokhtar en nøkkelrolle i den mest voldelige gruppen, GSPC.Men han ble av sine terrorkamerater ansett som en løs kanon og han ble etter hvert frosset ut av gruppen AQIM i nordlige Mali. Derfor omtales Belmokhtar i lokale medier nå som en person tilknyttet brigaden som kaller seg Blodets Vitner. - Lederstrukturen i AQIM er flytende. Det er ingen klar kommandostruktur, for å si det slik, sier Marks.
Amerikanske dronefly, franske spesialstyrker og etterretningsstyrker i en rekke land jakter nå hjernen bak angrepet mot Statoil-anlegget i Algerie.